U-I-196/93
Natisni
Opravilna št.:
U-I-196/93
Datum odločitve:
12. 1. 1995
Objavljeno:
OdlUS IV, 1
ECLI:
ECLI:SI:USRS:1995:U.I.196.93
Akt:
Poslovnik Državnega zbora (Ur. list RS, št. 40/93 in 80/94), 2. odst. 318. čl.
Izrek:
Postopek za oceno ustavnosti drugega odstavka 318. člena Poslovnika Državnega zbora se ustavi.
Evidenčni stavek:
Ker je med postopkom ocene ustavnosti in zakonitosti izpodbijana določba predpisa zaradi njegovih sprememb in dopolnitev prenehala veljati, je Ustavno sodišče postopek ustavilo.
Geslo:
Svoboda izražanja (javnost dela državnega organa).
Svoboda poročanja.
Pravna podlaga:
Ustava, 39. čl.
Zakon o Ustavnem sodišču (ZUstS), 6. in 47. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Sindikat novinarjev Slovenije in Društvo novinarjev Slovenije
Datum vloge:
29. 11. 1993
Vrsta odločitve:
sklep
Vrsta rešitve:
ustavitev
Dokument:
US17320
Dokument v PDF obliki:
U-I-196-93.pdf
113 KB
Prenesite datoteko
U-I-196/93-14
12.1.1995
S K L E P
Ustavno sodišče je v postopku za oceno ustavnosti in zakonitosti, začetem na predlog Sindikata novinarjev in Društva novinarjev, na seji dne 12.1.1995
s k l e n i l o:
Postopek za oceno ustavnosti drugega odstavka 318. člena Poslovnika Državnega zbora (Uradni list RS, št. 40/93 in 80/94) se ustavi.
O b r a z l o ž i t e v
Sindikat novinarjev in Društvo novinarjev sta v novembru 1993 predlagala, naj Ustavno sodišče ugotovi, da ni v skladu z 39. členom Ustave tisti del besedila drugega odstavka 318. člena Poslovnika, po katerem smejo predstavniki javnih občil, kadar so navzoči na seji, ki poteka brez navzočnosti javnosti, v javnost dajati le tista obvestila, za katera tako sklene Državni zbor, oziroma smejo takšna obvestila dati v javnost šele po preteku določenega časa. V vlogi med drugim navajajo, da izpodbijana določba krni svobodo novinarjev, saj jim določa, kako morajo opravljati novinarsko delo, postavlja pa jih tudi v položaj aktivnih udeležencev dogajanja v Državnem zboru.
Državni zbor po Sekretariatu za zakonodajo in pravne zadeve odgovarja, da ne gre za neskladje z Ustavo, saj obravnavana določba omejuje svobodo poročanja le tedaj, ko v skladu s Poslovnikom Državnega zbora potekajo seje zbora brez navzočnosti javnosti. Določba novinarjem ponuja možnost, da se udeležijo tudi takšne seje, ponujene možnosti pa jim ni treba sprejeti, če presodijo, da ni v skladu z njihovo etiko.
Državni zbor je v decembru 1994 sprejel spremembe in dopolnitve Poslovnika Državnega zbora, ki so objavljene v Uradnem listu RS, št. 80/94 z dne 23.12.1994. Med spremenjenimi členi je tudi 318. člen, pri katerem se drugi odstavek v celoti črta.
Ker je izpodbijana določba z navedenim prenehala veljati in ker ne gre za primer iz 47. člena Zakona o Ustavnem sodišču (Uradni list RS, št. 15/94), je Ustavno sodišče postopek ustavilo.
Ustavno sodišče je sprejelo ta sklep na podlagi 6. in 47. člena Zakona o Ustavnem sodišču v sestavi: namestnik predsednika Franc Testen in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lojze Ude in dr. Boštjan M. Zupančič. Sklep je sprejelo soglasno.
Namestnik predsednika
Franc Testen